Document.no

Document.no er en norsk nettavis som inneholder politisk analyse, kommentarer, essays og reportasjer og utgir bøker innen politisk filosofi på Document forlag.

Antallet unike lesere per måned lå i april 2012 på over . Nettstedet oppga i juni 2015 å ligge stabilt på omtrent  unike lesere, og oppga nær  lesere for september 2016. Document.no eies og utgis av aksjeselskapet med samme navn, med Hans Rustad som majoritetseier med 85 % av aksjene. Rustad er også redaktør, mens Hanne Tolg Parminter er daglig leder.

Nettstedet har hovedvekt på norsk og europeisk politikk med fokus på utfordringer knyttet til innvandringer og møte mellom islamske og andre kulturer. Document.no dekker internasjonal politikk og har egen spalte med gjesteskribenter fra inn- og utland. Nettstedet presenterer stoff om litteratur, billedkunst og musikk. Politisk beskrives den redaksjonelle profilen som høyreorientert, nasjonalkonservativ og innvandringskritisk særlig innvandring av muslimer. Vinklingen er generelt mer positiv til amerikansk og israelsk utenrikspolitikk enn de dominerende norske medier. Document.no har stor aktivitet i kommentarfeltet og artiklene på nettstedet er blant de mest delte i Norge. I en undersøkelse i 2019 kom Document.no ut som det mediet med minst tillit blant befolkningen i Norge, 5 % uttrykte tillit sammenlignet med 6 % for Facebook, 82 % for NRK og 61 % for TV2.

Document.no fikk betydelig oppmerksomhet etter 22. juli 2011, da det ble kjent at Anders Behring Breivik var en hyppig bruker og leser. Rustad avviste på et møte i Documents Venner i 2009 Breivik fordi Rustad anså Breivik som useriøs og uten motforestillinger. Rustad uttalte 23. juli 2011 at Breivik ikke fremsto som voldsforherligende i sine innlegg på Document.no.

Historikk 
Document.no startet 14. januar 2003 som en blogg av Hans Rustad, Gunnar Nyquist og journalisten Olav Andreas Øvrebø Den gang handlet bloggen mest av alt om invasjonen av Irak og den tiltagende anti-amerikanismen i Norge. Ifølge Rustad selv handlet det om å skape et «korrektiv» i det norske medielandskapet, mot et venstreideologisk hegemoni som har alliert seg med illiberale krefter.

Siden har Document.no beveget seg mot å være en nettavis, og beskrives som et «politisk nettmagasin» med journalistene Hanne Tolg og Christian Skaug.

I 2008 fremmet regjeringen et forslag om ny blasfemiparagraf i Norge. Forslaget ble møtt med motstand fra flere hold, og tidligere generalsekretær i Human-Etisk Forbund Lars Gule og journalist på Document.no, Nina Hjerpset-Østlie, utarbeidet sammen et opprop mot forslaget. Til slutt trakk regjeringen forslaget tilbake etter at det ble møtt med sterk motstand fra blant annet Norsk Presseforbund, Human-Etisk forbund, Den norske kirke, samt flere medier. Denne hendelsen omtales som første gang «bloggere» satte den politiske dagsorden i Norge.

I januar 2013 sendte NRK Dagsrevyen en reportasje om en romkvinne dømt for menneskehandel der man utelot opplysninger om at kvinnen også ble dømt for medvirkning til voldtekt av sin egen datter som på tidspunktet var 11 år. Document.no var de første som påpekte utelatelsen. NRK ble senere felt for dette i PFU etter at kvinnens datter hadde klaget saken inn.

I 2013 gav redaksjonen ut jubileumsskriftet Document for å markere tiårsjubileet for nettstedet. Etter denne første utgivelsen har nye tidsskrifter kommet ut med omtrent ett års mellomrom.

Nettstedet fikk global medieoppmerksomhet i 2011 da det ble kjent at Anders Behring Breivik hadde deltatt i kommentarfeltene der. Breivik deltok også på et åpent møte arrangert av document.no, populært kalt Documents Venner. Breivik var spesielt aktiv i 2009, men uttrykker i sitt manifest frustrasjon over å bli avvist av redaktøren og mente at document.no bare ville være en moderat «kulturkonservativ» tenketank og kuttet forbindelsene etter motstanden han møtte fra redaksjonen.

Professor Mette Andersson skriver at hets av migrasjonsforskere er vanlig på Document.no og en del migrasjonsforskere ønsker derfor ikke å delta i debatt der.

Document.no søkte om pressestøtte i 2022, men søknaden ble avslått.

Document.no ble i 2022 kåret som Gaselle-bedrift for fjerde år på rad med vekst på 184,88 %.

Politisk ståsted 
Document.no har en islam- og innvandringskritisk profil, og har blitt beskrevet som nasjonalkonservativt eller verdikonservativt. Ifølge historiker Øystein Sørensen ligger det redaksjonelle stoffet på nettstedet innenfor legitim religions- og innvandringskritikk, samtidig som gjesteskribenter og kommentatorer har bidratt med rasistiske og islamofobe ytringer. Nettstedet har av Helge Øgrim blitt betegnet som «… et innvandringsfiendtlig forum som etter hvert har utviklet seg til et arnested for galopperende muslimfrykt, dystopiske forestillinger om sivilisasjonens og frihetens undergang og politiske vrangforestillinger … ». En masteroppgave skrevet av Royer Solheim konkluderer med at «at konspirasjonsteorien om Eurabia  gjennomsyrer den islamofobiske diskursen på nettstedet.». På document.no svares det på sistnevnte med følgende «A Master’s Degree in Whitewashing Islam». Forsker på ekstremisme Sindre Bangstad beskriver nettstedet som islamofobt og «[gjennomsyret] av konspirasjonsteorien om at Europa er på vei mot å bli en islamsk koloni» og er nevnt som «… norske høyreekstreme nettstedet … «ekstremistiske nettsteder» …  verdikonservative bloggen Document.no (Stormark 2012:239-248). » i en rapport utgitt av Politihøgskolen og Justis- og beredskapsdepartementet. Carlin Tromp plasserer Document.no på ytre høyre eller alt-right og hevder at nettstedet sprer «skrekkbilder og konspirasjoner om islamisering».

Document.no har fremmet et etnosentrisk og etno-nasjonalistisk syn på demografi og hvem nordmenn er.. Nettsiden er blitt beskyldt for å sympatisere med Identitærbevegelsen.

Document.no er gått inn for full repatriering av innvandrere for å hindre befolkningsutskifting.

Kommentatoren Bjørn Stærk uttalte i 2014 at det ikke er noe hos Document.no som tyder på nettstedet er rasistisk. Øyvind Strømmen skrev i 2013 at Document.no mangler redaksjonell vurderingsevne og er klart mer ensidige enn andre norske medier.

Document.no og Rustad promoterer konspirasjonsteorien om valgfusk i USA-valget 2020, og at 6.januar-stormingen av Kongressen var en planlagt falsk flagg-operasjon av FBI.

Hans Rustad legger selv vekt på nettstedets opplysningsagenda og bidrag til den demokratiske prosessen innenfor legale og rasjonelle former. Rustad legger vekt på kristendommen i kombinasjon med gresk-romersk kulturarv. Ifølge Berntzens masteroppgave har Document.no en del til felles med Human Rights Service samt deler av FrP.

Referanser

Eksterne lenker 
 

Norske nettsteder
Aktivisme
Innvandring til Norge
Etableringer i 2003
Norske nettaviser
Alternative aviser